Flere unge er kommet til skade efter en voldelig nat på Dana Cup.

Foldekniv, voldeligt overfald og kanonslag. Det har været en hård nat på Dana Cup, hvor flere unge er blevet efterladt med skader. En 14-årig pige blev fredag aften kørt på skadestuen, da hun havde skadet den ene fod. Skaden skete, da et kanonslag blev kastet ind i festteltet, hvor pigen opholdte sig. Teltet var proppet med glade unge mennesker, da kanonslaget blev kastet ind. Den 14-årige trådte på kanonslaget, og i den forbindelse har den hun flænget storetåen. Ingen er anholdt i sagen. En 17-årig dreng endte også sin fredag aften på skadestuen. Han blev kørt på skadestuen efter at være blevet overfaldet og ramt af flere spark. Politiet efterforsker sagen og har endnu ingen oplysninger om gerningsmanden. Nordjyllands Politi var dog endnu ikke færdig på fodboldturneringen Dana Cup. De snuppede senere på aftenen en 15-årig dreng med en foldekniv. Den er nu konfiskeret.